《登天平山》
清代·王廷魁

何年巧斫龙门路，侧身石缝迷窘步。分明从此隔人间，梯空仄窘穿云雾。

探奇仿佛达天都，松花飘落来虚无。银房石室隐崖谷，山茶活火然僧炉。

白云冉冉自来去，半岭钟传泉落处。鲜葩错杂吐幽香，梵宇凌空接仙驭。

披襟直上最高巅，下瞰万笏浮春烟。湖光浩渺望不极，琉璃倒映丹霞天。

作者简介：王廷魁，字冈龄，号盘溪，吴县人。诸生。有《小停云馆吟稿》。